Forslag til RÅDETS BESLUTNING om den samlede EF-støtte til udryddelse af klassisk svinepest i Nederlandene i 1997

(forelagt af Kommissionen)

BEGRUNDELSE

Ifølge artikel 3 i Rådets beslutning 90/424/EØF om visse udgifter på veterinærområdet yder EF finansiel støtte til udryddelse af visse dyresygdomme, herunder klassisk svinepest.

Som respons på udbruddene af klassisk svinepest i Nederlandene (NL) i 1997 vedtog Kommissionen to beslutninger om medfinansiering af støtten til udryddelse af sygdommen (beslutning 98/25/EF og 1999/18/EF). Disse to beslutninger indebærer en foreløbig finansiel korrektion på 25%, idet man afventer en endelig beslutning om det samlede støtteberettigede beløb.

Da både epidemien og de dermed forbundne udgifter var meget omfattende, aflagde embedsmænd fra Kommissionen fem kontrolbesøg med det specifikke sigte at kontrollere veterinærudgifterne i den forbindelse. Resultatet blev gentagne gange, at den administrative og tekniske gennemførelse af de forebyggende foranstaltninger ikke opfyldte de nødvendige betingelser for at få støtte fra EF i henhold til artikel 3 i beslutning 90/424/EØF.

På grund af disse uregelmæssigheder besluttede Kommissionen, at den finansielle korrektion på 25%, der allerede var blevet anvendt på de to oprindelige beslutninger, skulle anvendes på alle støtteberettigede udgifter, der var afholdt for at give kompensation til landbrugerne.

NL anmodede også om EF-støtte til dækning af visse typer udgifter, der ikke var omfattet af beslutning 90/424/EØF, og som især var afholdt i forbindelse med slagtning af sunde svin og med administration (løn, leje, sikkerhed, edb mv.).

Kommissionen besluttede imidlertid i overensstemmelse med sin holdning over for andre medlemsstater under tidligere epidemier at afvise refusion af udgifter, der ikke udtrykkeligt er omfattet af EF-reglerne, fordi der ikke er noget retsgrundlag for en sådan refusion.

Det samlede refusionsberettigede beløb udgør derfor 109,9 mio. EUR (det beløb, der er ansøgt om: 199 mio. EUR ), hvoraf de 74,4 mio. EUR allerede er blevet udbetalt i henhold til ovennævnte to beslutninger.

Et udkast til en kommissionsbeslutning om det beløb, som skal udbetales til NL over budgettet for år 2000 (35,5 mio. EUR), blev forelagt for Den Stående Veterinærkomité den 6.-8. december 1999.

Tre medlemsstater (UK, DK, SW) stemte for beslutningsudkastet, NL stemte imod, LUX var ikke til stede, og de øvrige medlemsstater afholdt sig fra at stemme. Som følge heraf er Kommissionen nødt til at forelægge forslaget for Rådet.

Denne epidemi i 1997 har også været genstand for Revisionsrettens opmærksomhed, som har foretaget en række revisioner i NL. I november 1998 sendte Revisionsretten NL et sektorbrev, hvori den fremsatte adskillige bemærkninger til og kritik af de nederlandske myndigheders tekniske og administrative håndtering af epidemien og udgifterne i den forbindelse. Desuden har Revisionsretten for ikke så længe siden udarbejdet en særberetning om epidemien i 1997, som vil blive offentliggjort i februar 2000, og som underbygger denne kritik.

Revisionsrettens bemærkninger og konklusioner bekræfter de resultater, Kommissionen er nået frem til, samt dens standpunkt.

Forslag til RÅDETS BESLUTNING om den samlede EF-støtte til udryddelse af klassisk svinepest i Nederlandene i 1997

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 90/424/EØF af 26. juni 1990 om visse udgifter på veterinærområdet [1], senest ændret ved Kommissionens beslutning 94/370/EF [2], særlig artikel 3, stk. 3 og 5, og

[1] EFT L 224 af 18.8.1990, s. 19.

[2] EFT L 36 af 8.2.1994, s. 15.

under henvisning til Kommissionens forslag, og

ud fra følgende betragtninger:

(1) Der udbrød klassisk svinepest i Nederlandene i 1997; denne sygdom udgør en alvorlig fare for svinebestanden i EF, og for at medvirke til at udrydde sygdommen hurtigst muligt kan EF yde støtte til dækning af medlemsstaternes udgifter.

(2) Den 22 . juni 1998 indgav Nederlandene en anmodning om refusion af de samlede udgifter for hele landet i 1997; denne anmodning blev afløst af en ny anmodning, som blev indgivet den 2 . juni 1999.

(3) Kommissionen vedtog beslutning 98/25/EF [3] og 99/18/EF [4] om EF-tilskud til udryddelse af klassisk svinepest i Nederlandene. På grundlag af disse beslutninger er der blevet udbetalt to forskud på tilsammen 74 429 868 EUR;

[3] EFT L 8 af 14.1.1998, s. 28.

[4] EFT L 6 af 12.1.1999, s. 18.

(4) Den samlede EF-støtte bør nu fastsættes.

(5) Kommissionen har undersøgt, om alle EF's veterinærregler er blevet overholdt, og om alle betingelserne for EF-støtte er blevet opfyldt.

(6) Som et resultat af denne kontrol kan ikke alle forelagte udgifter betragtes som støtteberettigede; denne opfattelse bekræftes af en beretning fra Revisionsretten.

(7) Kommissionens indledende bemærkninger blev officielt meddelt de nederlandske myndigheder den 13 . januar 1998.

(8) Yderligere bemærkninger og metoden til beregning af de støtteberettigede udgifter blev officielt meddelt nævnte myndigheder den 5. maj og den 29. oktober 1999.

(9) Den Stående Veterinærkomité har ikke afgivet positiv udtalelse -

VEDTAGET FØLGENDE BESLUTNING:

Artikel 1

Den samlede EF-støtte til udryddelse af klassisk svinepest i Nederlandene i 1997 udgør 109 937 795 EUR.

Artikel 2

Restbeløbet på EF-støtten, dvs. 35 507 928 EUR, vil blive udbetalt, efterhånden som der er midler til rådighed.

Artikel 3

Denne beslutning er rettet til Kongeriget Nederlandene.

Udfærdiget i Bruxelles, den

På Rådets vegne

Formand

>TABELPOSITION>